O‘zbekiston Respublikasi Prezidenti Qirgʻiz Respublikasining saylangan Prezidenti bilan telefon orqali muloqot qildi

11.01.2021
Bugun, 11-yanvar kuni, O‘zbekiston Respublikasi Prezidenti Shavkat Mirziyoyevning Qirgʻiz Respublikasining saylangan Prezidenti Sadir Japarov bilan telefon orqali muloqoti boʻlib oʻtdi.
Suhbat avvalida davlatimiz rahbari Sadir Japarovni boʻlib oʻtgan Prezident saylovidagi ishonchli gʻalabasi hamda Qirgʻiziston Konstitutsiyasiga oʻzgartirishlar kiritish boʻyicha referendumning muvaffaqiyatli oʻtkazilgani bilan chin dildan tabrikladi.
Ushbu gʻoyatda muhim siyosiy tadbirlarning yakunlari mamlakat barqarorligi va izchil taraqqiyotini ta’minlash, aholi farovonligini oshirish uchun mustahkam zamin yaratishiga ishonch bildirildi.
O‘z navbatida, Sadir Japarov O‘zbekiston Prezidenti va koʻp millatli xalqiga zamonaviy xatarlarni yengib oʻtishda va koronavirus pandemiyasi oqibatlariga qarshi kurashishda qardosh Qirgʻizistonga koʻrsatilayotgan koʻmak uchun minnatdorlik bildirdi.
Telefon muloqoti chogʻida ikki tomonlama munosabatlar va mintaqaviy hamkorlikning dolzarb masalalari koʻrib chiqildi.
Joriy yil O‘zbekiston va Qirgʻiziston oʻrtasidagi doʻstlik, yaxshi qoʻshnichilik, ishonch va strategik sheriklik munosabatlarini yanada mustahkamlash, ularni sifat jihatidan yangi mazmun bilan boyitish davri boʻlishi lozimligi qayd etildi.
O‘zbekiston-Qirgʻiziston koʻp qirrali hamkorligini rivojlantirish borasida avval erishilgan kelishuvlarni amalga oshirish muhim ekani alohida ta’kidlandi.
Bular, avvalo, Davlat chegaralarini delimitatsiya qilish borasidagi qoʻshma ishlarning natijadorligini oshirish, tovar ayirboshlashni koʻpaytirish, sanoat, energetika va qishloq xoʻjaligida kooperatsiyani kuchaytirish, hududlararo aloqalar va gumanitar almashinuvni kengaytirish, samarali transport kommunikatsiyalarini rivojlantirish boʻyicha mintaqaviy loyihalarni amalga oshirish masalalari va boshqa jihatlar.
Hukumatlararo komissiyalar ishini faollashtirish, shuningdek, hamkorlikning muhim yoʻnalishlari boʻyicha qator tadbirlar oʻtkazishga kelishib olindi.
Xalqaro tashkilotlar va mintaqaviy tuzilmalar doirasida aniq va konstruktiv muloqotni davom ettirish va oʻzaro qoʻllab-quvvatlashdan ikki tomon ham manfaatdor ekani ta’kidlandi.
Suhbat ochiq va doʻstona ruhda oʻtdi.